भारत में फिलहाल इमोजी के कारण कोर्ट केसेस सामने नहीं आए हैं
फ्रांस के 22 वर्षीय अजोगाग बिलाल ने अपनी पूर्व प्रेमिका पर मैसेजेस की बारिश कर दी। पर उन संदेशों में एक ‘गन’ वाली इमोजी भी थी और इसके लिए उसे जेल हो गई। उसके वकील का तर्क था कि बिना किसी संदर्भ के महज एकN. Raghuraman's column - At present, court cases have not come up in India due to emoji
फ्रांस के 22 वर्षीय अजोगाग बिलाल ने अपनी पूर्व प्रेमिका पर मैसेजेस की बारिश कर दी। पर उन संदेशों में एक ‘गन’ वाली इमोजी भी थी और इसके लिए उसे जेल हो गई। उसके वकील का तर्क था कि बिना किसी संदर्भ के महज एक इमोजी जान से मारने की धमकी नहीं मानी जा सकती, पर स्थानीय कोर्ट इससे असहमत थी और उसे छह महीने की जेल हो गई। गन वाली इमोजी का तो समझ आता है, पर ‘थम्स अप’ इमोजी? ये भी आपको कोर्ट तक खींच सकती है! ‘क्या?’ अगर आपने ये बोला है तो आगे पढ़ें।
कनाडा के अनाज खरीदार केंट मिक्लेबोरो ने फोन पर एक किसान क्रिस एक्टर को बड़ी मात्रा में अलसी का ऑर्डर दिया। ये नीले फूलों वाला पौधा है जिसकी खेती इसके बीज (अलसी) के लिए और डंठल से बने रेशे के लिए होती है, जिससे लिनेन बनता है। फोन पर हामी मिलने के बाद खरीदार ने किसान को अनुबंध की तस्वीर खींचकर वाट्सएप कर दी और कहा कि मैसेज में ‘अलसी के अनुबंध’ की पुष्टि कर दे।
किसान ने ‘थम्स अप’ इमोजी भेज दी। किसान तय तारीख तक अलसी नहीं भेज पाया और तब तक इसकी कीमतें भी बढ़ चुकी थीं। मिक्लेबोरो और एक्टर का इमोजी के अर्थ पर झगड़ा हो गया। खरीदार का कहना था कि किसान ने अनुबंध पर हामी भरी थी। पर विक्रेता ने कहा कि इमोजी सिर्फ ये इशारा था कि अनुबंध का मैसेज मिल गया है।
मिक्लेबोरो के वकील ने तर्क दिया कि थम्स-अप इमोजी अनुबंध में डिजिटल हस्ताक्षर जैसी है, वहीं एक्टर के वकील का तर्क था कि अनुबंध अधूरा है क्योंकि इसमें हस्ताक्षर ही नहीं है। एक्टर ने शपथ पत्र में कहा कि मेरे पास अनुबंध पढ़ने का समय नहीं था और मैं सिर्फ ये बताना चाहता था कि टेक्स्ट मैसेज मिल गया है।
कनाडा में जस्टिस तिमोथी कीन ने माना कि इमोजी किसी दस्तावेज पर हस्ताक्षर का गैर-पारंपरिक तरीका है, पर फिर भी, इन हालातों में, यह हस्ताक्षर के दो उद्देश्य बताने का वैध तरीका था। जज ने बचाव पक्ष की उन चिंताओं को भी खारिज कर दिया कि थम्स अप इमोजी मानने से अन्य इमोजी की नई व्याख्याओं की बाढ़ आ जाएगी।
अपने फैसले में कोर्ट ने माना कि ‘थम्स अप’ अनुबंध में इस्तेमाल हो सकते हैं। कीन ने कहा, ‘अदालत इमोजी के आम इस्तेमाल और तकनीक को रोकने का प्रयास नहीं कर सकती और न ही रोकना चाहिए।’ कोर्ट ने अनुबंध का पालन नहीं करने पर किसान को 82 हजार कनाडाई डॉलर (50 लाख रु.) देने का आदेश दिया और कहा कि ‘यह कनाडाई समाज की नई हकीकत लग रही है और अदालतों को इमोजी और इसी तरह के उपयोग से उत्पन्न होने वाली नई चुनौतियों से निपटने के लिए तैयार रहना होगा। इस नई सच्चाई से भी रूबरू होना होगा कि लोग कैसे बात करते हैं।’
इमोजी डिजिटल दुनिया की पहली भाषा है, जिसके संकेत दिमाग में शब्दों के रूप में बदल जाते हैं और बीते तीन सालों में इनका 775% इस्तेमाल बढ़ा है और 92% मिलेनियल्स दुनियाभर में बड़े पैमाने पर इसका प्रयोग करते हैं।
अब मुझे सच में नहीं पता कि अगर कोई पुलिस स्टेशन जाकर मुक्का दिखाने वाली इमोजी भेजने वाले के खिलाफ शिकायत दर्ज कराए तो! इसी तरह अगर ‘लव’ इमोजी भेजें और कोई इसे यौन उत्पीड़न समझकर पुलिस के पास चला जाए या ‘हाय-फाय’ इमोजी को सीनियर अपना अपमान मान लें। कई तरह के मतलब निकालने वाली इस दुनिया में हर इमोजी का क्या भविष्य होगा, जबकि यूनिकोड वर्जन 15.0 के हिसाब से इनकी संख्या अभी 3664 है।
फंडा यह है कि भारत में फिलहाल इमोजी के कारण कोर्ट केसेस सामने नहीं आए हैं, लेकिन क्या पता इनके चलते अर्थ के अनर्थ हो गए हों या लोगों ने आपसे दूरी बना ली हो!